ועדת הפנים ואיכות הסביבה, כנסת 17, פרוטוקול מספר 86, 2006-12-28 11:00

גאלב מג'אדלה: אני מתכבד לפתוח את ישיבת ועדת הפנים ואיכות הסביבה.

גאלב מג'אדלה: לדיון בנושא פרק ח' (צריך להיות י'), סעיפים 50, 51, 52 (2)(3)(4), תאגידי המים והביוב, איגודי ערים), מתוך הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2007), התשס"ז-2006.

גאלב מג'אדלה: ניסינו, בשלושה דיונים שהתקיימו בנושא, לנסות ולשמוע קודם כל עמדות של כל הגורמים מצד אחד הממשלה, אוצר, פנים, מצד שני השלטון המקומי וכמובן השגות ומחשבות וחששות של חברי הוועדה לשאלות רבות ולא מעטות שהיו וניסינו גם בדיונים האלה לראות איך אפשר לקרב את הפערים.

גאלב מג'אדלה: כמובן קראנו את כל החוק , עברנו עליו מבחינת קריאת חומר ואמרנו בדיון המסכם והסופי, שיהיה היום, אנחנו ננסה לגבש פשרה שתהיה מקובלת על שני הצדדים, גם על הממשלה, פנים ואוצר, וגם על השלטון המקומי.

גאלב מג'אדלה: אם נראה שיש מקום לפשרה, נביא את הפשרה, אם לא – נשאיר לכם את העניין להחלטה.

גאלב מג'אדלה: ניסינו במשך יום אתמול לקבל ניירות גם מהשלטון המקומי, גם מהממשלה.

גאלב מג'אדלה: אני חייב לציין שכל הצדדים עשו את הכול באמת ובתמים כדי להתקרב להסכמות.

גאלב מג'אדלה: השלטון המקומי אפילו הפתיע את השלטון המרכזי, את הממשלה בזה שהוא נתן מסמך שגם הגבייה תעלה ל-75% וב-5 השנים הקרובות ל-85% וגם הפחת, 10% וב-5 השנים הקרובות יגיע ל-8%.

גאלב מג'אדלה: וזו היתה הפתעה לאוצר ולממשלה.

נועה בן אריה: הצענו 12.

גאלב מג'אדלה: בין 10 ל-12 וב-5 שנים זה יתייצב בין 8 ל-10.

גאלב מג'אדלה: אמרו לי עכשיו 8, ירדו ל-10, אמרתי שזו גם התקדמות גדולה.

גאלב מג'אדלה: הפרמטר היחידי שנשאר במחלוקת זה הסיווג; זה תאגיד עירוני, זה תאגיד אזורי, זה בתוך תאגיד, זה מחוץ לתאגיד.

גאלב מג'אדלה: השלטון המקומי חושב שהגודל הוא לא פרמטר חשוב, מדובר בהתייעלות ובניהול ובשירות, והשלטון המרכזי, הממשלה, הפנים, חושבים שהגודל חשוב מאוד.

גאלב מג'אדלה: לדעתי זו המחלוקת היחידה.

גאלב מג'אדלה: כי לגבי ההפרטה, בפשרה שאני הצעתי, ב-3 השנים הקרובות לא מדברים על ההפרטה.

גאלב מג'אדלה: רוצים הפרטה בעוד 3 שנים, יעבירו תקנות.

גאלב מג'אדלה: ניתוק מים, איכות המים, העלאת תעריפי המים, זה יעוגן בתקנות, שיהיה לנו את הפיקוח והבקרה.

גאלב מג'אדלה: הנושא של העובדים, גם הממשלה מוכנה ללכת למודל של חיפה, כלומר כל העובדים ימשיכו לקבל תנאי העסקתם ביום המעבר לתאגיד והתאגיד יפריש את הזכויות הפנסיוניות שלהם לקופה שלהם בעירייה, כלומר לפנסיה תקציבית.

גאלב מג'אדלה: אין חזרה.

גאלב מג'אדלה: הם יישארו בתאגיד, כי יחזרו, יתעללו בהם, יגידו 'אין לכם מקום', 'איבדתם מקום', 'אין לי תפקיד' 'לא מתאים לך'.

גאלב מג'אדלה: כל זה לא בא בחשבון.

גאלב מג'אדלה: ביום המעבר לתאגיד יישמרו זכויותיו כולם והתאגיד יפריש את התנאים הפנסיוניים לקרן של העירייה, לפנסיה התקציבית.

גאלב מג'אדלה: בעצם, נקודת המחלוקת היחידה שנשארה היא בתאגיד או לא בתאגיד, ובאיזה תאגיד, עירוני או אזורי.

גאלב מג'אדלה: הצעתי שהמחלוקת הזו – נעגן אותה בתקנות.

גאלב מג'אדלה: כלומר, ניתן לה 60 ימים והגבלתי את זה בזמן, 60 ימים, נגיע להסכמה ונביא תקנות, השלמנו את העניין.

גאלב מג'אדלה: חברי בקואליציה, יורם מרציאנו, עם כל הקואליציה, רוצים שנפצל את החוק ואולי הפשרה הזו שהגענו אליה תהיה הבסיס של החוק, אבל בחקיקה ראויה, בלי לחץ, בהסכמות, בהבנות, בדיאלוג, בפרק זמן של 45 ימים, ואם לא יגיעו הצדדים להסכמה, הפשרה שבבסיס הזה, שהוצעה על ידי, שהיא... אגב, אני השארתי את העניין עד הבוקר בשעה 6:00, כדי שיהיו לי מסמכים, גם של השלטון המרכזי, שמהם אין חזרה, וגם של השלטון המקומי, שמהם אין חזרה.

גאלב מג'אדלה: שעכשיו, כשנתחיל את הדיון, לא נתחיל מ-א', אלא נתחיל מהנקודות האלה.

גאלב מג'אדלה: ועוד דבר שלא אמרתי לכם.

גאלב מג'אדלה: על דעתי, אין הסכמה של האוצר, האוצר בחוק נותן בבסיס תקציב 2007 563 מיליון שקלים.

גאלב מג'אדלה: הם השקיעו גם בהקמת התאגיד מיום שחוקק החוק 300 מיליון שקלים.

גאלב מג'אדלה: אמרתי, 'זה חשוב, זה 100%, תודה רבה, כל הכבוד, אבל אנחנו רוצים עוד 400 מיליון שקלים ב-5 השנים, חוץ מ-2007, 5 שנים אחרי, ללוות את הפרויקט', ובלבד ששר האוצר יתקן את חוק התקציב.

גאלב מג'אדלה: על זה לא קיבלנו הסכמה, הם אפילו לא ראו את ההצעה.

גאלב מג'אדלה: אמרתי להם שזה קודם כל יבוא לחברי הכנסת, להתייעצות, וחברי הכנסת של כל הוועדה, לא של הקואליציה, כך שחברי הכנסת גפני וחנין, שלא באתם, הוזמנתם להתייעצות כוועדה, לא כקואליציה.

ראובן ריבלין: לנו אין התנגדות שיוסיפו לרשויות המקומיות, אם האוצר חפץ.

ראובן ריבלין: לא תהיה התנגדות באופוזיציה לעניין זה.

ראובן ריבלין: לא יכולה להיות התנגדות.

גאלב מג'אדלה: אנחנו לא מתכוונים לקיים דיון.

גאלב מג'אדלה: אני רק רוצה---

משה גפני: רק שאלת הבהרה.

משה גפני: לגבי הנושא של ההפרטה, חבר הכנסת חנין ואני דיברנו פה בשקט, היה סיכום שהיועצת המשפטית תנסח את החוק לגבי הנושא של ההפרטה, עם ההסכמות שהיו בוועדה.

משה גפני: זוכרת?

אתי בנדלר: אני ישבתי על הרבה מאוד מסמכים, יש לי חוברת שלמה של ניסוחים, כולל של---

גאלב מג'אדלה: אני אומר לך את הנוסח.

אתי בנדלר: השאלה אם זה רלוונטי כל זה.

גאלב מג'אדלה: הנוסח: ההפרטה יוצאת מהעניין ב-3 השנים הקרובות.

גאלב מג'אדלה: אחרי 3 שנים, תרצה הממשלה להכניס את ההפרטה לעניין, תביא תקנות.

גאלב מג'אדלה: נקודה.

דב חנין: למה תקנות ולא חוק?

דב חנין: זה הוויכוח הגדול שהיה בוועדה.

גאלב מג'אדלה: אני אגיד לך למה: כי רציתי להקשות עליהם עוד יותר, בתקנות אני מקשה עליהם עוד יותר.

דב חנין: תאמין לי אדוני, שאתה מקל עליהם.

גאלב מג'אדלה: מקל עליהם?

גאלב מג'אדלה: אז נחזיר את זה לתיקון חקיקה.

גאלב מג'אדלה: מה זה משנה מבחינתי?

גאלב מג'אדלה: אז הממשלה תתבקש לעשות תיקון חקיקה.

ראובן ריבלין: האם גם כתבתם 'באישור ועדת הפנים'?

גאלב מג'אדלה: בוודאי.

גאלב מג'אדלה: לא רק זה, באישור ועדת הפנים והכלכלה.

גאלב מג'אדלה: עוד יותר.

גאלב מג'אדלה: למנהל הכללי של משרד הפנים, אני רוצה לתת... מה, אתה הולך?

יורם מרציאנו: אבל אתה מקבל רשות דיבור עכשיו.

יורם מרציאנו: אנחנו יושבים בוועדה , 5 דקות אתה לא יכול לתת?

גאלב מג'אדלה: אם תרצה לקחת זכות דיבור, בבקשה.

גאלב מג'אדלה: אם אתה ממהר, סע לשלום, ייצגו אותך.

דב חנין: ככה אנחנו נראים.

דוד אזולאי: זאת חוצפה שמנהל כללי לא יכול לשבת כאן 5 דקות להגיד מה שצריך להגיד.

דוד אזולאי: מה החוצפה הזאת?

גאלב מג'אדלה: סליחה, חברים.

דוד אזולאי: מה לכלכנו עליו?

דוד אזולאי: זה שאנחנו באים מהצפון לפה, ויושבים כאן, לא ביום עבודה רגיל, הוא לא יכול לשבת 5 דקות?

יורם מרציאנו: הוא פקיד ממשלתי ופקיד ממשלתי יבוא לוועדה כשהיא מזמינה אותו, כמו שאנחנו ביום חמישי שזה לא ימי כנסת, מגיעים לכאן, עם כל הכבוד.

משה גפני: כחבר אופוזיציה, אני מוחה על כבודו של הפקיד של הממשלה.

משה גפני: אדוני היושב ראש, לא אמרת לנו את העיקר, את מה שהסברת בטוב טעם - בסדר.

משה גפני: עכשיו אנחנו את הדיונים קיימנו, אתה הזמנת אותנו היום להצבעות, בוא נתחיל.

משה גפני: השאלה היא, האם על פי הצעת הפשרה שלך, האם הממשלה מושכת את החוק, כן או לא?

משה גפני: ומי זה הממשלה לצורך העניין?

משה גפני: זה הכול.

גאלב מג'אדלה: קודם כל, זה לא הצעת פשרה שלי, גיבשנו, קירבנו עמדות.

גאלב מג'אדלה: אני לא מאמץ שום הצעת פשרה.

גאלב מג'אדלה: אם השלטון המקומי אומרים 75 והשלטון המרכזי אומרים 85, ואנחנו באים ואומרים 80, זה הסכמות, זה לא עניין של פשרות שלי, או שלך, או שלו.

גאלב מג'אדלה: אנחנו לא עושים דיון היום.

גאלב מג'אדלה: יש הצעה נוספת שביום ראשון יבוא לכאן שר הפנים, שר האוצר, הממונה על התקציבים, עדי אלדר, רון חולדאי, ויתקיים דיון.

גאלב מג'אדלה: אם תשאלו אותי, אני בעד שהיום נקבל החלטה.

גאלב מג'אדלה: יש לנו מגבלה.

גאלב מג'אדלה: אני רוצה להסביר את זה כדי שתבינו, יש לנו מגבלה שאם עד יום שני בבוקר לא נניח את ההחלטה שלנו בנושא החוק הזה, אין חוק.

גאלב מג'אדלה: כלומר, יום שני הם מניחים את התקציב.

גאלב מג'אדלה: אם עד יום שני, אנחנו לא מניחים את ההחלטה שלנו, לפצל, או לאשר, אז ביום שני מניחים את חוק ההסדרים.

משה גפני: אז מה?

משה גפני: אפשר לשחרר את זה מחובת ההנחה בוועדת הכנסת, את החוק שהניחו עד יום שלישי בבוקר.

משה גפני: ביום שלישי בבוקר מתחיל הדיון על התקציב.

גאלב מג'אדלה: סליחה, אני מאוד מבקש.

גאלב מג'אדלה: קצת איפוק.

יורם מרציאנו: אדוני, אני רוצה רק הערה.

יורם מרציאנו: אני אבקש מחברי אהרונוביץ, התגלה לעיניי עכשיו משהו מדהים.

יורם מרציאנו: מפתיע אפילו.

יורם מרציאנו: מעסיקים את הוועדה הזו ומספרים לנו כמה הרשויות מנהלות את נושא המים בצורה נוראית.

יורם מרציאנו: ואני שומע פה, אני רואה פה הזמנה של למשל ראש עיריית רחובות שמאשימים אותו בניהול כושל והוא מוזמן לקבל עכשיו פרס על ניהול המים בהצטיינות.

יורם מרציאנו: שר הפנים ומנהל הכללי של משרד הפנים, האוצר מזמינים אותו.

יורם מרציאנו: ריבונו של עולם, מה אתם עושים מאיתנו צחוק?

יורם מרציאנו: מה, זה צחוק מאיתנו?

חיים צורי: גם קרית מוצקין.

יורם מרציאנו: אה, בגלל שהוא התחיל את התאגוד.

יורם מרציאנו: אתה תלמד אותו איך לנהל, את שוקי פורר, או את מוטי ששון.

יורם מרציאנו: לך תנהל אתה, תלמד לנהל אתה.

גאלב מג'אדלה: יורם, אני לא שמעתי שמישהו האשים... בואו נתקדם.

יצחק אהרונוביץ': אני מבקש להעלות הצעה.

יצחק אהרונוביץ': מאחר וזמננו מאוד יקר, לכולנו, ואנחנו בשלים, אני אומר בשם חבריי, אנחנו בשלים לקבל החלטה.

יצחק אהרונוביץ': בואו נקבל את ההחלטה היום, כאשר נעלה לסדר שתי החלטות כרגע.

יצחק אהרונוביץ': אם תהיה החלטה שלישית, תהיה.

יצחק אהרונוביץ': אחת של חברי הקואליציה, שגובשה עם מרכיבי הקואליציה, שמונחת בפניך ובפני יורם מרציאנו, ואחר כך ההצעה השנייה, שאתה ניסחת אותה, שהיא מקובלת על חלק מחברי הכנסת פה.

יצחק אהרונוביץ': נעלה את זה להצעה, נקריא אותה ונצביע עבורה ונקבל את ההחלטה.

יצחק אהרונוביץ': אפשר לקבל את ההחלטה ולסכם אותה תוך חצי שעה, שעה, ולגמור את הסיפור.

יורם מרציאנו: לפני כשעה, על פי בקשה שלך, משיחות שקיימנו איתך הלילה, גם אביגדור יצחקי וגם אנוכי, אתה ביקשת מאיתנו לנסות להגיע לאיזה שהן הסכמות ואכן במשך אתמול ניסינו כל היום, גם אביגודר יצחקי וגם אנוכי וגם אתה, להושיב את הצדדים כדי להגיע לאיזה שהיא פשרה ואני חוזר פה עוד פעם לדיון הקודם בוועדת הכנסת, ואני רוצה שיהיה ברור, אני חושב שבועדת הכנסת, ביום דיונים שלם, שבו דנו על עניין הפיצולים לוועדות השונות, כשעלה הפרק של תאגוד המים והביוב, אנחנו כולנו, ברובנו, גם חבר הכנסת אהרונוביץ שישב שם, גם אביגדור יצחק, גם אני, וגם יעקב מרגי מש"ס, גם משה שרוני מהגמלאים, ישבנו שם וקיימנו שיחות עם האוצר ועם הפנים.

ראובן ריבלין: אתה מסכים עם אנשי האופוזיציה?

יורם מרציאנו: הקואליציה.

יורם מרציאנו: אני לא יכול, ברשותך---

ראובן ריבלין: לעת עתה, כל הדברים שעברו בתקציב זה רק מה שהאופוזיציה אישרה.

יורם מרציאנו: ביחד העברנו את זה, היינו שותפים.

ראובן ריבלין: נכון, אז היית באופוזיציה.

יורם מרציאנו: אני עכשיו בקואליציה.

יורם מרציאנו: אדוני היושב ראש, לצערי הרב, מסיבות שאינני מבין אותן, הדברים לא נגמרו ואני רוצה פה לציין לפרוטוקול וליושב ראש שביום שני האחרון ביקשו ממני החברים ברשויות המקומיות להופיע בפני הנהלת הקואליציה.

יורם מרציאנו: הנהלת הקואליציה יושבת אחת לשבוע.

יורם מרציאנו: הם ישבו בפני חברי הנהלת הקאליציה וישבו שם כל המרכיבים, כולל ישראל ביתנו, כולל ש"ס, כולל הגמלאים, כולל העבודה, כולל קדימה.

יורם מרציאנו: ושם התקבלה החלטה פה אחד של הנהלת הקואליציה שאומרת שאנחנו לא נתמוך בחוק, כל עוד לא נגיע לאיזה שהיא הצעה שמסוכמת ומקבלת על כולם.

יורם מרציאנו: והיות ולא הצלחנו להגיע להסכמה, עד הבוקר, הנחנו בפניך הצעה שתביא אולי לסיומו של כל המשבר הזה שבסופו של 45 ימים, אחרי שלא נצליח להגיע להסכמות, נחזור לשולחן הזה כדי לקבל בעצם הצעת חוק שתעבור בקריאה שנייה ושלישית במליאה ביחד עם ועדת הפנים.

יורם מרציאנו: כרגע מונחת הצעה לפצל את זה, להקים צוות משא ומתן שיכלול את כל הגופים, כדי שבמשך 45 ימים נביא חוק טוב לכנסת ישראל ושנוכל לתמוך בו כולנו, שכולנו מגובשים סביב אותה דעה.

יורם מרציאנו: לכן אני חושב, אדוני, להתחיל להיכנס עכשיו לעוד התדיינות.

יורם מרציאנו: .

יורם מרציאנו: הרי סיימת כמה דיונים, הרי---

גאלב מג'אדלה: אין דיון, אני הודעתי: אין דיון.

יורם מרציאנו: אני מבקש להצביע בנוסף להצעתו של חבר הכנסת אהרונוביץ על ההצעה שלנו ובא לציון גואל.

יורם מרציאנו: תודה.

גאלב מג'אדלה: אני רוצה רק הבהרה.

גאלב מג'אדלה: אם יקום צוות משא ומתן, הפנים, האוצר, השלטון המקומי.

יורם מרציאנו: והקואליציה.

משה גפני: אני לא מסכים, מה זה הקואליציה?

יורם מרציאנו: אתה לא מסכים?

גאלב מג'אדלה: אני גם לא.

משה גפני: מה, אני חבר ועדה בדיוק כמוך.

משה גפני: אני לא יודע מתי אתה בקואליציה ומתי באופוזיציה ואני גם לא יודע על עצמי.

גאלב מג'אדלה: חבר הכנסת יורם מרציאנו, קודם כל אנחנו בוועדת הפנים של הכנסת, הקואליציה היא מרכיב מאוד חשוב שבלעדיו קשה להתקדם, אבל במקרה של צוות, אין קואליציה.

יורם מרציאנו: מאה אחוז.

גאלב מג'אדלה: יושב ראש הוועדה הוא גם של הקואליציה גם של האופוזיציה.

יורם מרציאנו: מאה אחוז.

גאלב מג'אדלה: יושב ראש הוועדה, עם השלטון המקומי, עם האוצר, עם הפנים – זה הצוות.

גאלב מג'אדלה: במידה ולא הגענו בתום 45 ימים להסכמות---

יורם מרציאנו: אני מבקש להיות חבר בצוות, כחבר בוועדת הפנים.

אתי בנדלר: אני מבקשת להעיר הערה בנושא.

גאלב מג'אדלה: סליחה, כרגע ההרכב פחות חשוב.

גאלב מג'אדלה: במידה וצוות המשא ומתן לא הגיע, בתום 45 יום, להסכמות, ועדת הפנים תקיים 3 דיונים לפי הצעתכם ותאשר חוק, ואתם תנחו את הקואליציה שתקבל את מה שיסוכם כאן ויהיה חוק בישראל.

יורם מרציאנו: הדברים כתובים באותיות קידוש לבנה, עם חתימות.

גאלב מג'אדלה: אתה מוכן לקרוא את זה?

יורם מרציאנו: כן.

יורם מרציאנו: ההצעה היא ככה: אנחנו מציעים לפצל את החוק מחוק ההסדרים, להקים צוות בהשתתפותנו.

יורם מרציאנו: אנחנו מבינים שהקואליציה, (לא אני מקבל את זה)---

דוד אזולאי: אני מציע שתקרא את הדברים ככתבם וכלשונם.

יורם מרציאנו: ברור.

גאלב מג'אדלה: רק את ההצעה.

גאלב מג'אדלה: זו ההקדמה.

יורם מרציאנו: 'להקים צוות בהשתתפותנו, האוצר, משרד הפנים והשלטון המקומי, להסכמות בנושא החוק.

יורם מרציאנו: 3.

יורם מרציאנו: הצוות יגיש המלצותיו לוועדת הפנים, את המלצותיו בתוך 45 יום מאישור התקציב.

יורם מרציאנו: 4.

יורם מרציאנו: ועדת הפנים תקיים 3 דיונים בהשתתפות כל הנוגעים בדבר.

יורם מרציאנו: 5.

יורם מרציאנו: בסיומם תאשר הוועדה הצעת חוק שתאושר במליאה בקריאה שנייה ושלישית.

יורם מרציאנו: בכבוד רב, אביגדור יצחקי, יושב ראש הקואליציה; חבר הכנסת יורם מרציאנו, ממלא מקום יושב ראש הקואליציה, ועל דעת כל הסיעות 'ישראל ביתנו', ש"ס, הגמלאים.

יצחק אהרונוביץ': צריך להכניס בסיפא של הדברים 'של הוועדה שתהיה ועדת הפנים'.

יורם מרציאנו: כתוב.

גאלב מג'אדלה: מר יורם מרציאנו, אתה אומר, הצוות יגיש את המלצותיו.

גאלב מג'אדלה: לא היו המלצות לצוות, לא הגיעו להסכמה?

יורם מרציאנו: אז לא, חוזרים לפה.

יורם מרציאנו: כתוב, ועדת הפנים היא זו שתחליט.

גאלב מג'אדלה: חבר הכנסת מרציאנו, אני רוצה לשמור על היושר שלנו, לא הגענו להסכמות, אני עכשיו לא נכנס לפרטים, כולנו מכירים את המאטריה, לא הגענו להסכמות, אתם תגידו בעוד 45 יום, 'הקואליציה לא מסכימה, כי השלטון המקומי לא מסכים עם הממשלה'.

יורם מרציאנו: מה שתאשר ועדת הפנים, הקואליציה תתמוך.

יורם מרציאנו: באופן חד משמעי.

יורם מרציאנו: מה אתה רוצה?

יורם מרציאנו: כתוב את זה.

אתי בנדלר: רק למען הסר ספק, וכדי למנוע פרשנויות כלשהן: צוות שיוקם ושיהיו חברים בו מי שיוחלט על כך, בין אם אותו צוות יגיע להסכמות, ובין אם הוא לא יגיע להסכמות, נוסח החוק צריך להיות מאושר בדיונים בוועדת הפנים.

אתי בנדלר: אם ועדת הפנים יספיק לה דיון אחד, או אם לא יספיקו לה 3 דיונים, ועדת הפנים תצטרך לדון ככל שיהיה צורך בדיונים ראויים, בהמלצות אם יהיו, או בנוסח אחר אם לא יהיו המלצות, ולוועדת הפנים יש את כל הסמכויות לפי התקנון, לאשר, לקבל הצעות לתיקונים, לקבל הסתייגויות וכיוצא בזה.

אתי בנדלר: זה לא במקום הליך חקיקה, זה, הייתי אומרת, איזה שהוא עבודה מכינה לוועדת הפנים.

אתי בנדלר: זה הכול.

גאלב מג'אדלה: כן, אני מצביע.

גאלב מג'אדלה: הממשלה רוצה לומר משהו?

חיים פרננדס: כן.

חיים פרננדס: קודם כל, מבחינת הצעת החוק שנמצאת פה מבחינתנו, היא הצעת חוק נכונה ומאוזנת ועושה את הדברים הנכונים מבחינת משק המים והביוב העירוני.

חיים פרננדס: שוב, הנקודה הראשונה, אמרתי אותה.

חיים פרננדס: אנחנו חושבים שזה המודל הנכון מבחינת ניהול משק מים וביוב.

חיים פרננדס: נקודה שנייה, במהלך הימים האחרונים היינו בהידברות עם גורמים כאלה ואחרים, בתוך הממשלה, יחד עם השלטון המקומי, כדי למצוא איזה שהיא נוסחה שהיא נוסחה מגשרת, הייתי מגדיר אותה ככה, על העמדות הממשלתיות שמתבטאות בהצעת החוק שמונחת לפניכם, לגרום לעמדת השלטון המקומי, ככל שקיימת איזה שהיא עמדה אחת מונוליטית.

חיים פרננדס: אנחנו חושבים שכן ניתן להגיע לפשרה וכן ניתן להגיע לאיזה שהיא נוסחה שהיא נוסחה שיודעת לייצר אבחנה בין כלל הרשויות לבין אותן רשויות שיוחרגו, בסיטואציה כזו ואחרת, לפי פרמטרים כאלה ואחרים.

חיים פרננדס: לכן מה שהיינו מציעים זה בכל מקרה להמשיך את ההידברות הזו במהלך השלושה ימים הקרובים, ככל שיידרש, כך שביום ראשון לכל המאוחר...

חיים פרננדס: במהלך הימים האלה ננסה לראות אם אנחנו כן מצליחים להתכנס לאיזה שהיא נוסחת פשרה, אם כן, מה טוב, תובא להצבעה בוועדה.

חיים פרננדס: אם לא – נראה מה עושים הלאה.

חיים פרננדס: בכל אופן, גם שר האוצר, גם שר הפנים, מתכוונים להיפגש בנושא הזה בינם לבין עצמם, בינם לבין נציגי שלטון מקומי בפרק הזמן הזה שנותר עד יום ראשון, ואני חושב שהנושא הוא מספיק גדול, מספיק חשוב לכל הציבור, כדי שננסה לתת את פרק הזמן הזה לעוד איזה שהוא ניסיון להגיע לנוסחת פשרה בין השלטון המקומי לבין השלטון המרכזי, קרי הממשלה.

חיים פרננדס: וזו הצעתנו.

גאלב מג'אדלה: תודה לנציג השלטון המרכזי.

גאלב מג'אדלה: נציג השלטון המקומי, בבקשה.

עדי אלדר: בהמשך לדברים של נציג האוצר, אם זה כל כך חשוב, אי אפשר לגמור את זה בסוף השבוע, כשיש שבת בפנים.

עדי אלדר: אם זה כל כך חשוב, צריכים לתת את הזמן שהצעת, במשך החודש הזה ננסה להגיע להבנות ולבוא עם משהו מוסכם.

עדי אלדר: זה מה שיש לי להגיד.

עדי אלדר: אני מבקש מחברי הכנסת לאפשר את זה.

גאלב מג'אדלה: ואתה מאמין וסבור שאפשר להגיע להסכמות?

עדי אלדר: אפשר, כן.

דוד אזולאי: אדוני היושב ראש, אני בהחלט מסכים עם נציג הממשלה שהנושא הוא באמת חשוב ודווקא בגלל שהנושא חשוב ויש פה הרבה חברים שתומכים ברעיון של תאגידי מים, כי אני חושב שזו תהיה מהפכה רצינית, אבל יש כמה מוקשים בדרך שחייבים להוציא אותם.

דוד אזולאי: בשביל זה קיימנו כאן מספיק דיונים, אבל אני בכל זאת רוצה להסב את תשומת לב החברים: בעצם, יש קואליציה והקואליציה יכולה להביא את זה למליאה ולהפיל את זה במליאה, במסגרת ההצבעות.

דוד אזולאי: לכן, ללכת ראש בראש עכשיו זה לא ייתן פתרון.

דוד אזולאי: אנחנו יושבים כאן וטוחנים מים כבר קרוב לשעה, היות והנושא חשוב, היתה כאן הצהרה של השלטון המקומי שאומר שהם מוכנים לנהל משא ומתן, יש פה התחייבות של הקואליציה, שתוך 45 ימים לקיים דיונים בוועדת הפנים, ללא הגבלות של מספר הישיבות, אני מאמין שנוכל להגיע להבנות בעניין הזה.

דוד אזולאי: לכן מה שאני מציע, בואו כרגע נקבל את ההחלטה שאנחנו מפצלים את החוק ובזה נגמר.

דוד אזולאי: אחרת אתה יכול לקבל פה החלטה שאתה ממשיך לדון בזה וכשזה יגיע למליאה, יפילו את זה, הרוב הקואליציוני יפיל את זה.

גאלב מג'אדלה: אין לי גם זמן לדון בזה.

דוד אזולאי: יפה.

דב חנין: תודה רבה, אדוני היושב ראש.

דב חנין: בקצרה.

דב חנין: אני תומך בהצעה לפצל את החוק, אני חושב שהרעיון של התאגוד הוא רעיון טוב, אבל האוצר מסרב להוציא מוקש שלדעתי נמצא שם והוא המוקש של ההפרטה.

דב חנין: יש עוד מוקשים, אבל זה המוקש העיקרי.

דב חנין: הדבר הזה, יש לו משמעות מאוד מאוד דרמטית.

דב חנין: אני רוצה רק להדגים.

דב חנין: יש שאלות עקרוניות לגבי ההפרטה, יש שאלות קונספטואליות של מה המשמעות של זה.

דב חנין: בישיבה הקודמת, מר אבנון, שיושב פה, תיאר לנו למשל, אני רוצה להגיד לטובת החברים שלא נמצאו בישיבה הקודמת) איזה קשיים יש מבחינת העברת הרכוש לתאגיד.

גאלב מג'אדלה: אנחנו עכשיו בדיון.

גאלב מג'אדלה: מר אבנון נתן הרצאה מאלפת, אני אחזור עכשיו על ההרצאה המאלפת?

דב חנין: יפה, למרות הבקשה של חלק גדול מחברי הוועדה, אדוני היושב ראש, כולל אתה, וגם היום אתה התייחסת לזה, האוצר לא מסכים שהחוק הזה יבהיר שהתאגידים האלה הם רכוש של הרשויות המקומיות, נקודה.

דב חנין: כיוון שהאוצר את זה לא מוכן להבטיח בחוק---

חיים פרננדס: זה מה שהחוק אומר.

דב חנין: לא נכון, ואל תטעה את חברי הוועדה, פשוט לא נכון.

דב חנין: פשוט לא נכון.

דב חנין: כיוון שכך, אז אין לנו בררה, אלא לפצל את החוק.

גאלב מג'אדלה: זה לא רלוונטי, מפני שאני לא מקיים דיון.

גאלב מג'אדלה: יש לנו נושא של העובדים, שיותר חשוב מההפרטה.

גאלב מג'אדלה: אני לא מקיים דיון, עם כל הכבוד.

גאלב מג'אדלה: יש את נושא ניתוק המים, נושא הבקרה.

יצחק אהרונוביץ': מאחר ויש לי פה ראשי רשויות ומאחר ועדי אלדר, יושב ראש השלטון המקומי, נמצא פה, ומאחר וקרה משהו הלילה, למי שלא שמע, נזרק רימון על ביתה של ראש העיר נתניה, ובנס לא היו נפגעים, וזה לא בפעם הראשונה שראשי ערים מאוימים ונזרקים, אני מנצל את המעמד הזה, וקורא, מאחר וכל חבריי, חברי ועדת הפנים והיושב ראש יוצא לחופשת חג בשבוע הבא, אנחנו מגנים את התופעה וקוראים למערכת אכיפת החוק... אני מנסה להוביל או לומר את הדברים, שמערכת אכיפת החוק תעשה סוף לדברים האלה.

יצחק אהרונוביץ': ראשי הערים מאוימים בבקרים ובערבים לתופעות של סחיטה ושל איומים של גורמי פשיעה וחייבים לעודד ולחזק את השלטון המקומי ולשלוח מפה יישר כוח לראש העיר נתניה ולחזק את רוחה.

יצחק אהרונוביץ': אני מנצל את זה פה, כי אתה עומד לעזוב וראשי הערים שנמצאים פה, וניצלתי את ההזדמנות, ברשותך.

משה גפני: אם אפשר שהשלטון המקומי בחודש הקרוב יהיה עסוק בתאגידי מים ולא ישלח מכתבים נגד אזרחים וילדים אצלם ברשויות.

משה גפני: אם אפשר את זה גם לקבל.

אברהים צרצור: זה איזון ברור.

משה גפני: זה איזון ברור שאני מקווה שמישהו יעמוד בזה.

גאלב מג'אדלה: חבר הכנסת גפני, אני מצטרף אליך בדברים שאמרת, שגם בזה צריך לעסוק.

משה גפני: נכון.

משה גפני: הגיע הזמן.

משה גפני: אנחנו נראים כמו מדינת עולם שלישי.

גאלב מג'אדלה: אנחנו, אחרי חופשת החג, בהתייעצות שהיתה הבוקר בינינו, נקיים גם דיון על הנושא שהעלה חבר הכנסת אהרונוביץ, במה שקשור לאלימות נגד ראשי ערים ונזמין את כל הגורמים הנוגעים בדבר, כדי שהנושא הזה יקבל גם ביטוי ציבורי, כי לדעתנו הוא צריך לקבל ביטוי ציבורי.

גאלב מג'אדלה: והדבר הוא נכון וכך צריך לעשות.

גאלב מג'אדלה: אני שמעתי מהממשלה שהם רוצים שנקיים ביום ראשון ישיבה נוספת.

גאלב מג'אדלה: הם מציעים שנקיים ישיבה כדי לאפשר להם למצות את העניין.

דוד אזולאי: אם לאוצר היה טיפת בושה אחרי התקציב שהבאנו להם, כל סיעות הקואליציה, הם היו מתביישים.

גאלב מג'אדלה: אם אני בחג שלי ביום ראשון מוכן לבוא לכאן יחד איתכם ולשמוע ולהגיע להסכמה לפצל את החוק, ונצביע---

יורם מרציאנו: לא, אני מבקש להצביע על ההצעה שלי.

גאלב מג'אדלה: חבר הכנסת מרציאנו, אני שואל אתכם.

יורם מרציאנו: לא, תצביע.

יורם מרציאנו: ואני מבקש, חברים, באמת היום קצר.

גאלב מג'אדלה: קודם כל, אני יכול לא להצביע, אתה יודע את זה.

יורם מרציאנו: אז אתה כבר קובע עובדה.

גאלב מג'אדלה: לא, אני שואל.

יורם מרציאנו: אתה טוב איתם ואנחנו הרעים.

יורם מרציאנו: אנחנו מבקשים להצביע.

גאלב מג'אדלה: סליחה, מי אמר רעים?

יורם מרציאנו: לא, כי אתה אומר שאתה מוכן בחג שלך לבוא לכאן, זאת אומרת, זאת אמירה מבחינתך.

גאלב מג'אדלה: המניעה הטכנית שלא עשינו את הדיון ביום ראשון, הקדמנו אותו ליום חמישי שהוא לא יום כנסת, כדי שנעמוד בלוח הזמנים וכדי להתחשב בחג של כמה חברים בוועדה, זה היה במקור, בלי שום קשר למה שנוצר כרגע.

גאלב מג'אדלה: אני שואל שאלה פשוטה, אתם בעד פיצול.

גאלב מג'אדלה: הפיצול הזה, נחליט עליו היום או נחליט עליו ביום ראשון, זה משנה?

יורם מרציאנו: כן, משנה משום שגם לנו יש לוחות זמנים, עם כל הכבוד ל אוצר, וגם אנחנו חברי כנסת שעוסקים בעוד כמה נושאים ולא רק בתאגוד המים ויש לנו ביום ראשון נושאים שצריך לטפל בהם וכמו שהיום ביטלתי את היום כי קבעת את הישיבה הזאת והייתי צריך לבטל הרבה מאוד דברים שקשורים בעבודה הפרלמנטרית שלי, אני לא אעשה את זה עוד הפעם ביום ראשון, כדי שהוא יחייך לי את החיוך הטיפשי הזה להעליב אותי.

יורם מרציאנו: סלח לי, בא פקיד של האוצר ומעליב אותנו.

יורם מרציאנו: מספיק.

יורם מרציאנו: תתביישו לכם קצת.

יורם מרציאנו: אני מבקש להצביע.

יורם מרציאנו: תתביישו לכם.

גאלב מג'אדלה: חבר הכנסת מרציאנו, קודם כל חיוך זה לא דבר מעליב, ואף אחד לא התכוון להעליב.

יורם מרציאנו: טוב, אדוני היושב ראש, מכובדי ואהובי, היות והוויכוח הוא לא ביני לבינך ואני לא רוצה להפוך אותו לאישי, אני מבקש לכבד את ההצעה שהעליתי.

יורם מרציאנו: זה הכול.

גאלב מג'אדלה: אני מציע שלא ניקח דברים אישית.

גאלב מג'אדלה: אי אפשר להגיד שאם מישהו מחייך זה מעליב אותך.

גאלב מג'אדלה: חס וחלילה.

יורם מרציאנו: לא, אבל למה אתה מקיים על זה דיון?

גאלב מג'אדלה: אני לא מקיים על זה דיון, אני לא רוצה שתעליב עובד מדינה ואני לא רוצה שעובד מדינה חלילה.

גאלב מג'אדלה: ..

גאלב מג'אדלה: אני מכבד עמדה---

יורם מרציאנו: אתה מכבד עמדה ומושך את הדיון ובוא נדון אחר כך.

גאלב מג'אדלה: סליחה, חבר הכנסת מרציאנו, בכל הכבוד, אני מכבד עמדה.

גאלב מג'אדלה: אתה ביקשת לפצל, מתי, עם כל הכבוד, היום או ביום ראשון, זו שאלה אחרת.

גאלב מג'אדלה: כי אתה אומר לי ואומר לי אביגדור יצחקי ואומרים לי חברים נוספים, וזה נכון, שאנחנו רוצים למצות כל דרך כדי להגיע להסכמות והוא אומר לך 'אני מוכן'.

משה גפני: אני רק רוצה להעיר הערה טכנית לגבי העניין הזה.

משה גפני: הנושא עצמו הוא ברור כבר לחלוטין.

משה גפני: יש עמדת קואליציה ועמדת הקואליציה היא, בין אם היא תהיה בוועדה, תבוא לידי ביטוי בוועדה בהצבעה על פיצול, ובין במליאה, זה ייפול במליאה, מכיוון שאם הקואליציה שמונה 78 חברי כנסת וחלק מהאופוזיציה, יהיו נגד, החוק ייפול.

משה גפני: ולכן הנושא הוא ברור.

משה גפני: עכשיו השאלה היא טכנית והיא, וזאת סמכות של היושב ראש, האם מצביעים על פיצול עכשיו או מצביעים על פיצול ביום ראשון.

משה גפני: אני לא מבין, אולי אני לא יודע משפטית למה אי אפשר גם ביום שני לעשות את זה, אבל אני לא רוצה להיכנס לזה.

משה גפני: אני סומך על מה שאת אומרת.

אתי בנדלר: אפשר, אפשר, העניין הוא שאם הוועדה תחליט לא לפצל ולקיים דיונים, היא לא תספיק לעשות את זה ביום שני ולצרף את זה להצעת חוק ההסדרים.

משה גפני: אם צריך לעשות עוד 4-3 דיונים, ולכן, רבותיי, טכנית, אין הבדל בין החלטה שתיפול היום או תיפול ביום ראשון או ביום שני.

משה גפני: הנושא ברור.

משה גפני: אם לא יגיעו כאן להסכמה, לא יודע איזה הסכמה, החוק הזה לא יעבור.

משה גפני: ולכן אני לא מוצא סיבה, אני לא יודע למה חברי הטוב והאהוב, חבר הכנסת יורם מרציאנו, כל כך בלהט מתעקש על העניין הזה לפגוע בסמכות של יושב ראש הוועדה, ולמה הוא צריך להתעקש מול עמדת הממשלה, שמבקשת, כמובן לא בשבת---

יורם מרציאנו: חבר הכנסת גפני, עכשיו ממש ברצינות אני מציע שתחזור בך מהדברים, כי אתה בא מדי פעם לקואליציה ועושה פנים של נחמדות, אז קח את זה ברצינות.

משה גפני: חבר הכנסת מרציאנו, אני היחיד שיכול לא לעשות פרצוף של נחמדות, היחיד.

משה גפני: אתם כולכם נחמדים, כל פעם מחדש.

משה גפני: על כל פנים, אני סבור שאין שום בעיה לקבל את בקשת האוצר ולקבל החלטה, היום או ביום ראשון, או ביום שני.

משה גפני: אין אפשרות לחוק לעבור ללא הסכמה של הקואליציה ולכן ייתכן ויוכלו למצות איזה שהוא הליך שאני גם מבין למה מתכוונים וההליך הזה יאפשר להעביר את החוק.

משה גפני: אם לא, יפצלו אותו ביום שני.

ראובן ריבלין: אדוני היושב ראש, אני הבנתי את מסגרת הוויכוח.

ראובן ריבלין: יש שני נושאים.

ראובן ריבלין: קודם כל הנושא החשוב, אנחנו מקפידים ובעזרת היושב ראש, שהיה יושב ראש גם בכנסת הקודמת, אנחנו מקפידים לאפשר לכל חברי הכנסת לחוג כל אחד את חגיו במועדו.

ראובן ריבלין: אם יש חברי כנסת שביום ראשון לא יוכלו להופיע והיום אתה צריך להצביע, אני חושב שאחת משתיים; או תדחה את זה לאחר החג, או תצביע על זה היום.

ראובן ריבלין: אם מחר החג – זה בלתי אפשרי.

ראובן ריבלין: זאת סיבה חשובה מאוד, אבל הסיבה השנייה היא אחרת.

ראובן ריבלין: אם רוצה הממשלה שאנחנו נדון בעניין ביום ראשון, זאת אומרת שהיא מבינה שהיא ביום ראשון לא תוכל להביא לידי מצב שבו אנחנו נוכל להצביע ביום רביעי על התקציב.

ראובן ריבלין: אני אחראי לזה.

ראובן ריבלין: אם היא תרצה ביום ראשון, היא לא תצביע ביום רביעי על התקציב.

ראובן ריבלין: אם היא אומרת לי, כרגע, שהיא מוכנה לדחות את הדיון בתקציב, אז אני אציע לך שבמקום ביום ראשון, שאדוני, ואני יודע איך הוא מקפיד על חגי האיסלם, ואני מעריך ומכבד ומוקיר ומבקר אותו באותה עת, אז אני מבקש לדחות, במקום היום, אם רוצים דחייה, במקום היום ליום חמישי-שישי הבא, או ליום רביעי הבא, בתום החג.

יורם מרציאנו: בואו נצביע על זה.

ראובן ריבלין: בואו לא נפגע בפררוגטיבה שקיימת בידי יושב ראש ועדה.

ראובן ריבלין: יושב ראש הוועדה , וחבר הכנסת גפני שהוא חבר בסיעה של אדם שיושב ראש ועדה מאוד חשובה, יודע שכאשר הוא רוצה הוא מצביע, וכאשר הוא לא רוצה, הוא לא מצביע.

ראובן ריבלין: ואין פוצה פה ומצפצף, ובצדק.

ראובן ריבלין: יש מסורת בכנסת.

ראובן ריבלין: כמובן שליש מחברי הוועדה יכולים לבקש מהיושב ראש לעלות את הנושא על סדר היום, אבל לא עושים זאת בכנסת מאז בג"צ רייסר, ז"ל.

ראובן ריבלין: זאת הפררוגטיבה ושיקול הדעת של יושב ראש הוועדה ואנחנו מכבדים את זה.

ראובן ריבלין: ולכן אני מבקש מאדוני, אם הממשלה לא אומרת לך שהיא דוחה את התקציב, תצביע על זה היום.

יורם מרציאנו: אני מבקש ממך, אדוני היושב ראש, לכבד את הבקשה שלנו, של הנהלת הקואליציה, שאתה חלק ממנה, ולקיים הצבעות על עניין הפיצול היום, לא לדחות את זה.

יורם מרציאנו: אני חושב שאני מדבר על דעת כל מרכיבי הקואליציה ונראה שגם על דעת האופוזיציה, כמעט כולם ולכן אני מבקש ממך, אדוני, לכבד את הרוב החד משמעי שיש פה בחדר הזה, שהוא חלק ממך, ומפאת כבודה של הוועדה, אני מבקש ממך, בוא נעשה את זה היום בצורה הכי מכובדת, הכי מסודרת, כי בסוף מי שמוביל את העניין זה אתה, אדוני היושב ראש.

יורם מרציאנו: לכן אני מבקש ממך, בכל לשון של בקשה לכבד את החלטת החברים סביב השולחן, והקואליציה.

גאלב מג'אדלה: קודם כל, להתייחס לדברים של חבר הכנסת רובי ריבלין.

גאלב מג'אדלה: יכול גם להחליף את יושב ראש הוועדה כשהוא בחג, חבר כנסת אחר.

ראובן ריבלין: זה דבר מכובד ביותר, אבל לא החשוב ביותר.

גאלב מג'אדלה: אני אומר שאני יכול להיות בחג וחבר הכנסת צרצור יכול להיות בחג ויכולים להחליף אותנו אנשים אחרים מהוועדה.

גאלב מג'אדלה: הנושא של החג הוא נושא שלי.

גאלב מג'אדלה: מה שלי עמד בשיקול הדעת, שאם באה הממשלה.

גאלב מג'אדלה: ..

גאלב מג'אדלה: קודם כל, חבריי בקואליציה, מר יורם מרציאנו ואביגדור יצחקי ביקשו לפצל.

גאלב מג'אדלה: אם נצביע על הפיצול היום או ביום ראשון, זה נושא לגמרי אחר.

גאלב מג'אדלה: לא דחיתי את בקשתם לפצל.

גאלב מג'אדלה: העיתוי, היום או ביום ראשון, זה הנושא.

גאלב מג'אדלה: אני אמרתי את הדברים---

ראובן ריבלין: סלח לי שאני נכנס לדבריך, אם נצביע ביום ראשון, וביום ראשון נפצל, נוכל לדון בזה?

גאלב מג'אדלה: לא.

יורם מרציאנו: אתה לא חס על לוחות הזמנים של החברים שלך?

יורם מרציאנו: מה יקרה שלא קרה עד היום?

ראובן ריבלין: יש לי הצעה פרלמנטרית.

ראובן ריבלין: אנחנו נצביע היום ומיד לאחר תוצאות ההצבעה תבקש רוויזיה, וביום ראשון תחליט אם אתה רוצה רוויזיה, זה הכול.

ראובן ריבלין: אתה יודע, תעשה מה שאתה רוצה.

ראובן ריבלין: לא צריך שכל מה שהיה בכנסות הקודמות יהיה גם עכשיו.

ראובן ריבלין: יכול להיות שהוא צודק.

ראובן ריבלין: אני נותן לך רק הצעה פרלמנטרית ממדרגה ראשונה.

ראובן ריבלין: אתה אז ממצה גם את הממשלה.

ראובן ריבלין: אם אתה תרצה ותחשוב שהממשלה הביאה הצעה טובה ותשכנע את החברים לרוויזיה, אז תצביע רוויזיה ונעשה בחזרה.

משה גפני: אדוני היושב ראש, חבר הכנסת רובי ריבלין צודק לחלוטין.

ראובן ריבלין: לא, הוא לא צודק, יש לו ניסיון.

ראובן ריבלין: זה לא חוכמה, זה הכול ניסיון.

משה גפני: אדוני היושב ראש, חבר הכנסת רובי ריבלין צודק.

משה גפני: בין הגישה שלך וגם שאני מסכים לה, שלא להצביע היום אלא לכבד את החלטת הממשלה להצביע ביום ראשון או שני, לבין הבקשה של חבר הכנסת יורם מרציאנו, שאני רואה שאצלו זה ממש בלהט כזה, ואני מכבד את זה.

משה גפני: כדי לרצות את שני הצדדים, אתה מצביע על פיצול.

משה גפני: אם אכן תתקבל החלטה על פיצול, אתה תבקש רוויזיה, אני גם אצטרף לזה ואז בכל מקרה נוכל להמשיך את הדיון ביום ראשון או שני.

משה גפני: אני חייב להגיד לך, שבאו שניים לרב ודנו בדין תורה, והרב אמר לראשון 'אתה צודק', והוא אמר לשני גם 'אתה צודק'.

משה גפני: אז באה הרבנית ואמרה 'מי ישלם את שכר הדיון?' אז הוא אמר לה 'גם את צודקת' וככה יצא שהכול בסדר.

משה גפני: אני חושב שזו תוצאה מצוינת.

גאלב מג'אדלה: השאלה המרכזית היא אחת.

גאלב מג'אדלה: אם הממשלה אומרת 'אנחנו מבקשים לדחות את זה ליום ראשון' ומעבירים לי פתק שהם רוצים בכנות וברצון להתקדם לפשרה, אני יכול להגיד שאני נגד פשרה עם השלטון המקומי?

משה גפני: לא, לא, אתה בזה שאתה עושה רוויזיה, אתה גם נענה לבקשה של החברים שמבקשים הצבעה היום---

גאלב מג'אדלה: אני שואל אותך בתור חבר ועדה.

משה גפני: ואז אם מגיעים לפשרה, הוא יכול לדון בזה.

יורם מרציאנו: אני מציע לך לצאת החוצה ולהרים טלפון לשר האוצר, משום שאם תשחקו משחקים, גם לא נעביר לכם את התקציב ביום רביעי.

יורם מרציאנו: אני מודיע לך.

משה גפני: כל הכבוד, בזה אני איתך.

שרה מרום שלו: אין טעם לדחות את זה ליום ראשון כי ברשויות המקומיות גם יושבים אנשים דתיים, בכל הרשויות המקומיות.

שרה מרום שלו: הם לא יבואו לישיבות, אז מה זה ייתן לך לדחות את זה ליום ראשון?

גאלב מג'אדלה: רגע, לא הבנתי אותך.

שרה מרום שלו: בכל הרשויות המקומיות שיושבים בוועדות יושבים גם אנשים דתיים.

שרה מרום שלו: אין עירייה שאין בה אנשים דתיים, נכון?

שרה מרום שלו: בכל הוועדות שצריכות לדון בעניין, על הרוויזיה.

שרה מרום שלו: אז יש אנשים, לא יבואו לישיבות.

שרה מרום שלו: אין זמן ליום ראשון.

גאלב מג'אדלה: אף אחד לא ביקש שבשבת ידונו בזה.

גאלב מג'אדלה: חברת הכנסת מרים שלו, אולי היום בערב יודיעו שר הפנים ושר האוצר שהם מקבלים את התנאים של השלטון המקומי?

אתי בנדלר: למשוך הם יכולים רק אחרי פיצול.

גאלב מג'אדלה: יש פה הבהרה של היועצת המשפטית, חבר הכנסת מרציאנו.

יורם מרציאנו: אני לא ראיתי כזו התנהגות מחברי כנסת, זו פשוט התנהגות נבזית.

יורם מרציאנו: אתם מבזים אותנו.

יורם מרציאנו: אתם פשוט מבזים אותנו, תתביישו לכם.

יורם מרציאנו: מה קרה?

יורם מרציאנו: בחיים שלכם לא העברתם תקציב כמון שאתם מעבירים הפעם.

יורם מרציאנו: בושה.

יורם מרציאנו: איפה הכרת הטוב של האוצר?

גאלב מג'אדלה: חבר הכנסת מרציאנו, תן לנו להבין על מה?

משה גפני: זה הממשלה, זה לא הם.

יורם מרציאנו: יורם, קרה משהו?

יורם מרציאנו: כן, קרה משהו.

יורם מרציאנו: כי כל המשחק הזה הוא לא לכבודה של ועדת הפנים, אדוני היושב ראש.

יורם מרציאנו: לא, הוא לא לכבודו.

יורם מרציאנו: יושבים פה חברי כנסת, אחד אחרי השני מתבטא באופן ברור וחד משמעי בעניין מסוים, ואתה עם האוצר שם, כן זה, כן ההוא, כן זה.

גאלב מג'אדלה: לא, אתה לא יכול לא לתת לאנשים להגיד את דעתם.

יורם מרציאנו: את כולם שמענו, בוא נצביע.

יורם מרציאנו: שמענו את הדעות, בואו נצביע.

גאלב מג'אדלה: אבל בינתיים מדברים.

גאלב מג'אדלה: מה, אני לא אתן למשה גפני להגיד את דעתו?

גאלב מג'אדלה: כמו שאתה אמרת את דעתך, כמו שראובן ריבלין אמר את דעתו?

גאלב מג'אדלה: סליחה.

גאלב מג'אדלה: חבר הכנסת ריבלין.

דוד אזולאי: אדוני היושב ראש, אני רוצה להציע לך הצעה.

דוד אזולאי: אולי זה יפתור לנו את כל הבעיות.

דוד אזולאי: אני מציע שתכריז 5 דקות הפסקה, שב עם מר יורם מרציאנו, תגיעו ביניכם להבנות ונגמור את הסיפור.

גאלב מג'אדלה: חבר הכנסת אזולאי אין ויכוח ביני לבין חבר הכנסת מרציאנו.

גאלב מג'אדלה: אני רוצה לאפשר לכולם לומר את דעתם, עם כל הכבוד, כמו שאתה רוצה לומר את דעתך, רוצה ראובן ריבלין להגיד את דעתו, כל אחד רוצה לומר את דעתו.

יורם מרציאנו: אמרנו את דעתנו, כולם דיברו, שמענו את האוצר, שמענו את דעתך.

יורם מרציאנו: עכשיו תפעל.

יורם מרציאנו: אני מבקש רק בוא ניגש להצבעות.

גאלב מג'אדלה: כן, בסדר, אבל למה אתה בלחץ?

גאלב מג'אדלה: אני לא מבין.

יורם מרציאנו: כי אני ממהר לעוד פגישות.

גאלב מג'אדלה: ואם היינו מקיימים דיון עד הערב?

יורם מרציאנו: אז בוא נקיים דיונים עד הערב, אבל זה לא מכובד.

יורם מרציאנו: אני אגיד לך פעם נוספת, כי יש מה שנקרא קולגיאליות חברית, בין חברים.

יורם מרציאנו: אתה יודע את זה.

גאלב מג'אדלה: עם כל הכבוד, מה זה חברות?

גאלב מג'אדלה: חברות בינינו שאני צריך לכבד אותך ואתה תכבד אותי.

יורם מרציאנו: אבל אתה לא מכבד אותי, צר לי לומר לך.

יורם מרציאנו: סלח לי, אני אומר לך את זה במלוא החברות ויש לי אהבה גדולה אליך, אתה לא מכבד.

גאלב מג'אדלה: אני מצטער מאוד, כל מי שלא מקבל את דעתך, הוא לא מכבד אותך.

יורם מרציאנו: מה אתה אומר?

יורם מרציאנו: הדעה שלי פה ברורה ואתה עוד מנסה ומנסה.

יורם מרציאנו: גם בפשרה שהושגה פה, אתה היית שותף אליו עד 12 בלילה, לא עשינו שום דבר בלעדיך, מפאת כבודך, מפאת כבודך המלא ובסוף אנחנו עוד משחק פרלמנטרי ועוד משחק פרלמנטרי ונמשוך עוד קצת פה ונמשוך עוד קצת פה.

גאלב מג'אדלה: זה לא נכון.

יורם מרציאנו: למה?

יורם מרציאנו: מה זה המשחק הזה?

גאלב מג'אדלה: אנחנו לא מתדיינים עם עצמנו, יש לנו גם צד נוסף, וזה הממשלה.

יורם מרציאנו: אני מייצג פה את הממשלה, אני הקואליציה.

יורם מרציאנו: אני, לא הפקיד הזה, אני.

ראובן ריבלין: כבוד היושב ראש, אתה תחליט מה שאתה רוצה, וזו זכותך.

ראובן ריבלין: נציג האוצר בא פה בצורה שהיא כבר מאוחרת, לכן היא לא הצעה שהכנסת יכולה להישמע לה.

ראובן ריבלין: כמובן שאדוני יכול לעשות מה שהוא רוצה.

ראובן ריבלין: האוצר בא ומבקש ממך ביום ראשון, כאשר ביום שני מתחילים את הדיון.

ראובן ריבלין: תשאל את היועצת המשפטית שלך, כמה זמן לוקח להדפיס את הנוסח.

ראובן ריבלין: אם אתה לא מפצל את זה היום, ואתה משאיר את זה ליום ראשון, אתה משאיר תלוי ועומד על בלימה את כל הנושא.

גאלב מג'אדלה: אני מסכים איתך.

גאלב מג'אדלה: שאלתי---

ראובן ריבלין: אני מציע לך להפעיל את שיקול דעתך.

גאלב מג'אדלה: אדוני היושב ראש לשעבר, אני רק שאלתי גם בהתייעצות המקדימה עם היועצת המשפטית, דיברנו על לוח הזמנים, מה סביר, מה לא סביר.

גאלב מג'אדלה: גם אם לא אמרו לנו, הממשלה, גם אם לא אמרה לנו את דעתה הבוקר, לדחות את זה ליום ראשון, לקחנו את זה בחשבון ובדקנו את זה בלוח הזמנים.

גאלב מג'אדלה: תאמין לי, לקחנו את זה בחשבון.

גאלב מג'אדלה: אבל אני, בהבדל מאחרים, אני מוכן להיות סבלני יותר, אני מוכן להקשיב יותר, אני מוכן לשמוע יותר ואחר כך להחליט.

גאלב מג'אדלה: זה כל העניין.

משה גפני: אני מצטרף לדעתו של חבר הכנסת רובי ריבלין.

אתי בנדלר: בכל מקרה, אני לא הייתי מציעה לבקש רוויזיה מיד אחרי ההצבעה, כי מה שזה אומר זה שאם אתה תבקש את הרוויזיה מיד אחרי ההצבעה אם תיערך עכשיו, זה אומר שכאילו אין החלטה על פיצול ואז צריכים לכנס את הוועדה כדי שתדון.

אתי בנדלר: .. אלא אם כן הוא יחזור בו מהבקשה.

ראובן ריבלין: היא לא צודקת.

ראובן ריבלין: אתה מבקש רוויזיה ומבקש להצביע ומבקש היום.

ראובן ריבלין: הוא יכול לחזור בו.

אתי בנדלר: זה מה שאמרתי.

ראובן ריבלין: קודם כל, ההחלטה המתקבלת היא החלטה שלא בוטלה.

ראובן ריבלין: עד שלא נתקבלה הבקשה לרוויזיה.

ראובן ריבלין: ואין סיכוי, אלא אם כן האוצר ישכנע את הזה... שיהיה צדק, זה הכול.

ראובן ריבלין: אבל אז אתה בא לאוצר, תראו איך אני הלכתי ...

ראובן ריבלין: הוא נתן לך את האפשרות לבטל את זה.

ראובן ריבלין: אתם לא תעשו מהכנסת---

גאלב מג'אדלה: אני שואל אותך עכשיו ביושר.

גאלב מג'אדלה: אני נוטה להאמין לאנשים, עד שהם יכשילו אותי פעם אחת, או עד שהם לא עומדים בהבטחה.

גאלב מג'אדלה: אם באים---

ראובן ריבלין: אני אומר לך מה אני אומר להם: קודם כל---

גאלב מג'אדלה: אם אומרים לי 'אנחנו עושים את הכול שביום ראשון נגיע להסכמה'.

ראובן ריבלין: אם תגיע להסכמה ביום ראשון, מיד נעשה רוויזיה.

ראובן ריבלין: איך יגיעו?

ראובן ריבלין: לאוצר היה בערך שנה וחצי שהחוק הזה על המדוכה, להגיע להסכמה עם השלטון המקומי.

ראובן ריבלין: עכשיו, אנחנו חברי הכנסת העושים את תפקידנו בראשות היושב ראש של הוועדה, אומרים לאוצר 'אם עד יום ראשון תגיע להסכמה והשלטון המקומי יבקש מאיתנו לכנס כי יש הסכמה' נכנס את הוועדה, נעשה רוויזיה ונחזור לדון בהצעה.

ראובן ריבלין: מה קרה?

ראובן ריבלין: ר'אלד, תאמין לי, ההצעה שנתתי לך זהב.

ראובן ריבלין: אפילו משה גפני מסכים.

גאלב מג'אדלה: אתה מסכים אתי שאנחנו צריכים לנהוג בחוכמה וגם ביושר?

ראובן ריבלין: גם ביושר וגם בחוכמה.

יורם מרציאנו: ביושר.

יורם מרציאנו: אז אני נוהג לא ביושר?

גאלב מג'אדלה: לא.

ראובן ריבלין: לא אומרים.

ראובן ריבלין: אמר מנחם בגין, זכרונו לברכה, שגם היום הוא מכובד על ידכם, 'המובן מאליו טוב שייאמר מפעם לפעם'.

גאלב מג'אדלה: חברים, אני מכבד את דעתכם, לא מקבל אותה, אולי, אבל.

גאלב מג'אדלה: אתם צריכים לנמק לחברי הכנסת מדוע---

יורם מרציאנו: אני מבקש ממך, תביא להצבעה, זה מה שאני רוצה.

יורם מרציאנו: שמענו, ברור, הוא דיבר, דיברנו.

גאלב מג'אדלה: אתה מוכן להירגע?

יורם מרציאנו: אני רגוע.

ראובן ריבלין: תן לי להיות העורך דין שלך.

ראובן ריבלין: הוא יצביע.

גאלב מג'אדלה: הממשלה, למה אתם רוצים שנדחה?

חיים פרננדס: אני אחזור על מה שנאמר.

חיים פרננדס: אמרתי פעם אחת, אני אומר פעם נוספת.

חיים פרננדס: אני לא אחדש דבר מלפני עשר דקות שדיברתי.

חיים פרננדס: אנחנו חושבים שהנושא מספיק גדול, מספיק חשוב, בטח לקבוצה מאוד גדולה של רשויות מקומיות שמערכת המים והביוב אצלם מנוהלת ונמצאת במצב קטסטרופלי.

מרדכי ששון: אני אומר לך, לא יהיה שום סיכום ביום ראשון.

מרדכי ששון: שנה וחצי מדברים איתנו, לא היה שום דבר.

יורם מרציאנו: היינו צריכים לעשות תרגיל אחר, לתת לכם להעביר את זה פה, ולתת למליאה להפיל לכם אותו.

יורם מרציאנו: תאמין לי, זה מה שהיינו צריכים לעשות ואז תדברו למנורות.

גאלב מג'אדלה: למה חשוב לכם ביום ראשון?

חיים פרננדס: בכל אופן, אנחנו חושבים שייתכן, ייתכן שלא וייתכן שכן, נצליח להגיע לאיזה שהוא מודל שמגשר על הפערים בין עמדת הממשלה לבין עמדת השלטון המקומי על גווניו השונים, ולכן אנחנו מציעים לבצע את ההצבעה על נוסח כזה או אחר ביום ראשון.

חיים פרננדס: גם שר האוצר, גם שר הפנים הם בתוך העניין ורוצים לנסות למצות את התהליך הזה בעוד יום בעוד דיון ואני חושב שזה סביר, וזו עמדתי.

יורם מרציאנו: אתה לא אומר פה ששר הפנים ושר האוצר את הטלפון הזה ביומיים האחרונים מכירים מצוין ועשו עשרות שיחות טלפון לנושאים אחרים.

יורם מרציאנו: אם זה היה כל כך חשוב להם, הם היו מתקשרים.

יורם מרציאנו: גם אליי גם לאביגדור יצחקי הם לא התקשרו.

ראובן ריבלין: אני יכול לענות לאדוני?

ראובן ריבלין: כבוד היושב ראש, הוא השלים ואני אענה לו.

גאלב מג'אדלה: סיימת?

חיים פרננדס: ולכן מה שאני הייתי מציע, כי אני לא חושב שיש מישהו פה שנמצא במחלוקת לגבי חשיבות הנושא, לנסות למצות את התהליך הזה עד יום ראשון.

חיים פרננדס: אם הצלחנו, מה טוב, ואם לא הצלחנו – אז הוועדה יכולה לעשות הצבעה על כל נוסח ועל כל הצבעה שתעלה.

חיים פרננדס: זו דעתי.

ראובן ריבלין: אני רוצה לומר לכם, חברי הכנסת, בהזדמנות זו שאני עונה לנציג האוצר, שאם האוצר היה חושב שהוא יכול להגיע להסכמה, בחיים הוא לא היה מביא את זה בחוק ההסדרים.

ראובן ריבלין: חוק ההסדרים, תפקידו,כאשר אין הסכמות, לבוא ובמסגרת התקציב לכפות על צד אחד, שהוא צד חשוב, והשלטון המקומי הוא צד חשוב, הוא נבחר גם, השלטון המרכזי בדרך כלל בא ואו כופה על הכנסת או כופה על השלטון, ובצדק, כי חוק ההסדרים הוא בהחלט גם מכשיר בידי הממשלה לבצע את חובתה לשלוט.

ראובן ריבלין: אבל יש גבול.

ראובן ריבלין: עכשיו בא האוצר ואומר 'עכשיו כשנכשלתי פה אני רוצה למשוך זמן ולראות איך אני אוכל לדבר על לבם'.

ראובן ריבלין: קודם כל, אנחנו יכולים להצביע פה מי בעד החוק, מי נגד, ואז נפיל לך אותו.

ראובן ריבלין: ואז אתה תצטרך להתחיל אותו בקריאה ראשונה.

ראובן ריבלין: אנחנו בעד לפצל אותו ובפיצול החוק קיים ונמצא על שולחן הכנסת ועל שולחן ועדה נכבדה זאת, אולי גם ועדת הכלכלה, אני לא יודע לגבי התקנון.

ראובן ריבלין: ואז הפיצול יהיה כאן ותוכל להביא מלוא הטנא את כל הצעות הפשרה ואני בטוח שהיושב ראש יקבע סדר יום שעד ה-15 בינואר תוכל להעביר את זה, אולי אפילו, אם תצליחו להביא הצעת פשרה כל כך טובה, אנחנו אחרי הפיצול נביא את זה לפני חוק ההסדרים, לא אחרי חוק ההסדרים, זה לא בעיה, זה בידיכם.

ראובן ריבלין: לכן נדמה לי שזה פה טענה שאנחנו לא צריכים לשמוע אותה.

ראובן ריבלין: מה עוד שאדוני שומע, גם פיצול שומר את החוק בכנסת וגם רוויזיה נותנת לך אפשרות שאם חברי הוועדה יבואו ויאמרו, 'תשמע נמצאה פשרה כל כך טובה, מי בעד הרוויזיה?

ראובן ריבלין: ' מצביעים ואז אדוני בא ומאשר את הפשרה על בסיס חוק זה.

ראובן ריבלין: כתוב 'עם עקש תתפתל, עם נבל תתנבל'.

גאלב מג'אדלה: חבר הכנסת ריבלין, תודה רבה.

גאלב מג'אדלה: משפט מסיים.

שרה מרום שלו: לא נראה לי שעד יום ראשון השלטון המקומי יחד עם האוצר יספיקו.

שרה מרום שלו: זה בלתי אפשרי.

שרה מרום שלו: יש כל כך הרבה מוקשים שם ואחד מהם זה ההפרטה.

שרה מרום שלו: הרי אתמול דיברנו על זה ואמרנו 'לא נכנסים לדיון'.

שרה מרום שלו: אבל לא יספיקו וחבל על הזמן.

גאלב מג'אדלה: תודה רבה.

גאלב מג'אדלה: ובכן, חברים, אחרי שנתנו לכולם לדבר גם יותר מפעם אחת, אנחנו מעמידים להצבעה את הצעת חברי הכנסת אריה יצחקי ויורם מרציאנו לפיצול, שהם עמדת הקואליציה במקרה הזה וגם את התנאים שנלווים להצעת הפיצול שהם הציעו.

גאלב מג'אדלה: אני מצביע על הפיצול אבל אני רוצה לסייג אותם בזה.

אתי בנדלר: אבל, אדוני היושב ראש, הוועדה לא יכולה מראש לקבל החלטה שתקיים רק 3 דיונים בנושא.

דוד אזולאי: אם היושב ראש רוצה לקיים 10 דיונים, מישהו יכול למנוע את זה ממנו?

גאלב מג'אדלה: סליחה, אני אמרתי את זה לפרוטוקול.

גאלב מג'אדלה: אמרתי את זה כתהליך לפרוצדורה.

גאלב מג'אדלה: ברגע שאמרתי את זה כעיקרון, זה מה שחשוב, כדי שאחר כך זה יהיה עיקרון לביצוע.

חיים פרננדס: בהנחה שמעמידים את זה עכשיו להצבעה, יש סעיף בתוך החוק,

חיים פרננדס: בהצעת החוק, סעיף 52, היועצת המשפטית פה תוכל להסב את תשומת לבכם שלא נוגע לסוגיית חוק---

אתי בנדלר: זה נוגע, זה נוגע.

חיים פרננדס: אפשר רגע לדבר?

חיים פרננדס: אחרי זה אם מישהו ירצה, שיתייחס.

חיים פרננדס: סעיף 52 שעורכת הדין אתי בנדלר תוכל פה להתייחס, שנוגע לסוגיית רשות המים הממשלתית.

חיים פרננדס: הצעת החוק מדברת על כך שרשות המים הממשלתית תקלוט לתוכה את רשות ציבורית מים וביוב שקיימת היום.

גאלב מג'אדלה: איפה הבעיה?

גאלב מג'אדלה: בואו נקיים על זה דיון רציני.

חיים פרננדס: השאלה אם רוצים להקשיב.

חיים פרננדס: אם לא רוצים להקשיב, אז אין צורך שאני אדבר בכלל.

גאלב מג'אדלה: חבר הכנסת דב חנין, מה הבעיה?

גאלב מג'אדלה: למה אתה מתעצבן?

דב חנין: כי אני לא אוהב תרגילים.

דב חנין: כשאומרים לי שזה לא קשור ואם---

גאלב מג'אדלה: אז אתה תגיד שזה קשור, מה הבעיה?

גאלב מג'אדלה: אני לא מבין.

ראובן ריבלין: אדוני עמד לפני הצבעה ובהצבעה לא מפריעים, בוודאי לא אנשים שהם לא חברי כנסת.

ראובן ריבלין: אדוני יצביע, אחרי זה הוא יאמר מה שהוא רוצה.

ראובן ריבלין: מי שירצה גם יישאר פה, לשמוע את מה שהוא אומר.

ראובן ריבלין: אדוני, החוק לא נופל, החוק נשאר.

ראובן ריבלין: הוא נשאר על סדר היום.

ראובן ריבלין: הוא יכול לדבר כמה שהוא רוצה.

גאלב מג'אדלה: היועצת המשפטית, את רוצה לומר משהו?

אתי בנדלר: לא.

גאלב מג'אדלה: שלא תגידו אחר כך שלא נתן לה רשות להגיד מה שהיא רוצה.

אתי בנדלר: אני לא יודעת.

אתי בנדלר: אני לא יכולה בשליפת שרוול להגיד מה דעתי, אם זה קשור או לא.

גאלב מג'אדלה: אז אנחנו הולכים להצבעה על הפיצול בכפוף למסמך שנתנו חבר הכנסת מרציאנו ואביגדור יצחקי.

גאלב מג'אדלה: מי בעד הפיצול?

גאלב מג'אדלה: מי נגד?

גאלב מג'אדלה: מי נמנע?

משה גפני: אני.

משה גפני: אני מבקש רוויזיה.

גאלב מג'אדלה: הפיצול אושר ברוב של 8.

גאלב מג'אדלה: 1 נמנע ומבקש רוויזיה.

גאלב מג'אדלה: ההחלטה – הפיצול אושר 8 בעד, 1 נמנע

גאלב מג'אדלה: הישיבה נעולה.